CELEX: 31993D0505
Language: el
Date: 1993-09-13 00:00:00
Title: 93/505/ΕΟΚ: ΑΠΟΦΑΣΗ ΤΟΥ ΣΥΜΒΟΥΛΙΟΥ της 13ης Σεπτεμβρίου 1993 σχετικά με τη γνωστοποίηση της αποδοχής εκ μέρους της Κοινότητας της διεθνούς συμφωνίας του 1983 για τον καφέ, όπως παρατάθηκε μέχρι τις 30 Σεπτεμβρίου 1994

Avis juridique important

|

31993D0505

93/505/ΕΟΚ: ΑΠΟΦΑΣΗ ΤΟΥ ΣΥΜΒΟΥΛΙΟΥ της 13ης Σεπτεμβρίου 1993 σχετικά με τη γνωστοποίηση της αποδοχής εκ μέρους της Κοινότητας της διεθνούς συμφωνίας του 1983 για τον καφέ, όπως παρατάθηκε μέχρι τις 30 Σεπτεμβρίου 1994  

Επίσημη Εφημερίδα αριθ. L 237 της 22/09/1993 σ. 0031

ΑΠΟΦΑΣΗ ΤΟΥ ΣΥΜΒΟΥΛΙΟΥ της 13ης Σεπτεμβρίου 1993 σχετικά με τη γνωστοποίηση της αποδοχής εκ μέρους της Κοινότητας της διεθνούς συμφωνίας του 1983 για τον καφέ, όπως παρατάθηκε μέχρι τις 30 Σεπτεμβρίου 1994(93/505/ΕΟΚ)ΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 116,  την πρόταση της Επιτροπής,  Εκτιμώντας:  ότι, με την απόφαση 87/485/ΕΟΚ (1), το Συμβούλιο ενέκρινε τη διεθνή συμφωνία του 1983 για τον καφέ, η οποία άρχισε να ισχύει την 1η Οκτωβρίου 1983 για περίοδο έξι ετών που λήγει στις 30 Σεπτεμβρίου 1989- ότι, με το ψήφισμα αριθ. 347 της 4ης Ιουλίου 1989, το Διεθνές Συμβούλιο του Καφέ αποφάσισε την παράταση της συμφωνίας για την περίοδο δύο ετών, μέχρι τις 30 Σεπτεμβρίου 1991- ότι, με το ψήφισμα αριθ. 352 της 28ης Σεπτεμβρίου 1990, το Διεθνές Συμβούλιο  του Καφέ αποφάσισε την παράταση της συμφωνίας για μια νέα περίοδο ενός έτους, μέχρι τις 30 Σεπτεμβρίου 1992- ότι, με το ψήφισμα αριθ. 355 της 27ης Σεπτεμβρίου 1991, το Διεθνές Συμβούλιο του Καφέ αποφάσισε την παράταση της συμφωνίας για μια νέα περίοδο  ενός έτους, μέχρι τις 30 Σεπτεμβρίου 1993- ότι, με το ψήφισμα αριθ. 363 της 7ης Ιουνίου 1993, το Διεθνές Συμβούλιο του Καφέ αποφάσισε την παράταση της συμφωνίας για μια νέα περίοδο ενός έτους, μέχρι τις 30 Σεπτεμβρίου 1994- ότι όλα τα κράτη μέλη εκδήλωσαν την πρόθεσή τους να εφαρμόσουν τη συμφωνία,  ότι θα πρέπει η Κοινότητα και τα κράτη μέλη να κοινοποιήσουν ταυτόχρονα στο Γενικό Γραμματέα του Οργανισμού Ηνωμένων Εθνών την αποδοχή της συμφωνίας, όπως αυτή παρατάθηκε μέχρι τις 30 Σεπτεμβρίου 1994,  ΑΠΟΦΑΣΙΖΕΙ:   Άρθρο 1  1. Σύμφωνα με το ψήφισμα αριθ. 363 της 7ης Ιουνίου 1993 του Διεθνούς Συμβουλίου του Καφέ, η διεθνής συμφωνία του 1993 για τον καφέ, όπως παρατάθηκε μέχρι τις 30 Σεπτεμβρίου 1994, εγκρίνεται εξ ονόματος της Ευρωπαϊκής Οικονομικής Κοινότητας.  Το κείμενο του ψηφίσματος επισυνάπτεται στην παρούσα απόφαση.  2. Η Κοινότητα και τα κράτη μέλη της, μόλις ολοκληρωθούν οι απαιτούμενες για τον σκοπό αυτό εσωτερικές διαδικασίες, κοινοποιούν ταυτόχρονα στο Γενικό Γραμματέα του Οργανισμού Ηνωμένων Εθνών την εκ μέρους τους αποδοχή της συμφωνίας, όπως αυτή παρατάθηκε  μέχρι τις 30 Σεπτεμβρίου 1994.   Άρθρο 2  Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί, εξ ονόματος της Ευρωπαϊκής Οικονομικής Κοινότητας, στην κοινοποίηση που αναφέρεται στο άρθρο 1 παράγραφος 2.  Βρυξέλλες, 13 Σεπτεμβρίου 1993.  Για το Συμβούλιο Ο Πρόεδρος Ph. MAYSTADT  (1) ΕΕ αριθ. L 276 της 29. 9. 1987, σ. 61.     ΨΗΦΙΣΜΑ ΑΡΙΘ. 363 (Εγκρίθηκε χωρίς συνεδρίαση στις 4 Ιουνίου 1993) ΠΕΡΑΙΤΕΡΩ ΠΑΡΑΤΑΣΗ ΤΗΣ ΔΙΕΘΝΟΥΣ ΣΥΜΦΩΝΙΑΣ ΓΙΑ ΤΟΝ ΚΑΦΕ  ΤΟ ΔΙΕΘΝΕΣ ΣΥΜΒΟΥΛΙΟ ΓΙΑ ΤΟΝ ΚΑΦΕ,  Εκτιμώντας:  ότι η διεθνής συμφωνία του 1983 για τον καφέ, όπως παρατάθηκε με τα ψηφίσματα αριθ. 347, αριθ. 352 και αριθ. 355, πρόκειται να λήξει στις 30 Σεπτεμβρίου 1993- ότι κρίνεται ότι θα πρέπει να παραταθεί περαιτέρω η διεθνής συμφωνία για τον καφέ, ώστε ο Διεθνής Οργανισμός για τον Καφέ να παραμείνει ένα forum διεθνούς συνεργασίας σε θέματα σχετικά με τον καφέ και να δοθεί χρόνος για τη διαπραγμάτευση νέας  συμφωνίας,  ΑΠΟΦΑΣΙΖΕΙ:  1. Ότι παρατείνεται περαιτέρω η διεθνής συμφωνία του 1983 για τον καφέ, όπως έχει παραταθεί, για ένα ακόμη έτος, από την 1η Οκτωβρίου 1993 μέχρι τις 30 Σεπτεμβρίου 1994.  2. Ότι η διεθνής συμφωνία του 1983 για τον καφέ, εξακολουθεί να ισχύει από την 1η Οκτωβρίου 1993, σύμφωνα με τις διατάξεις της παραγράφου 1 του παρόντος ψηφίσματος, μεταξύ των συμβαλλομένων μερών, τα οποία θα έχουν κοινοποιήσει την αποδοχή τους, σύμφωνα  με τους ίδιους νόμους και ρυθμίσεις, για αυτή την περαιτέρω παράταση στο Γενικό Γραμματέα των Ηνωμένων Εθνών μέχρι τις 30 Σεπτεμβρίου 1993, εφόσον, κατά την ημερομηνία αυτή, τα συμβαλλόμενα μέρη αντιπροσωπεύουν τουλάχιστον 20 μέλη εξαγωγής τα οποία  διαθέτουν την πλιοψηφία των ψήφων των μελών εξαγωγής και τουλάχιστον δέκα μέλη εισαγωγής που διαθέτουν την πλιοψηφία των ψήφων των μελών εισαγωγής. Για το σκοπό αυτό οι ψήφοι υπολογίζονται στις 30 Ιουνίου 1993. Οι κοινοποιήσεις αυτές υπογράφονται από  τον επικεφαλής κράτους ή κυβέρνησης ή τον υπουργό Εξωτερικών ή από εντολοδόχο στον οποίο έχει δοθεί ειδική προς τούτο πληρεξουσιότητα από ένα των προαναφερομένων προσώπων. Στην περίπτωση διεθνούς οργανισμού, η κοινοποίηση υπογράφεται από δεόντως  εξουσιοδοτημένο αντιπρόσωπο σύμφωνα με τους κανόνες του οργανισμού ή από εντολοδόχο στον οποίο έχει δοθεί ειδική προς τούτο πληρεξουσιότητα από τον αντιπρόσωπο αυτό.  3. Ότι η κοινοποίηση από ένα συμβαλλόμενο μέρος για ανάληψη υποχρέωσης προσωρινής εφαρμογής της παραταθείσας συμφωνίας, σύμφωνα με τους ίδιους νόμους και ρυθμίσεις, την οποία λαμβάνει ο Γενικός Γραμματέας των Ηνωμένων Εθνών το αργότερο μέχρι τις 30  Σεπτεμβρίου 1993, θεωρείται ότι έχει ισοδύναμο αποτέλεσμα με κοινοποίηση αποδοχής της περαιτέρω παράτασης της διεθνούς συμφωνίας του 1983 για τον καφέ, όπως έχει παραταθεί. Το εν λόγω συμβαλλόμενο μέρος απολαμβάνει όλα τα δικαιώματα και αναλαμβάνει όλες  τις υποχρεώσεις μέλους. Ωστόσο, εφόσον ο Γενικός Γραμματέας των Ηνωμένων Εθνών δεν λάβει επίσημη κοινοποίηση αποδοχής της μονοετούς περαιτέρω παράτασης της διεθνούς συμφωνίας του 1983 για τον καφέ, όπως έχει παραταθεί, μέχρι τις 31 Μαρτίου 1994 ή μέχρι  μεταγενέστερη ημερομηνία την οποία δύναται να ορίσει το Συμβούλιο, το εν λόγω συμβαλλόμενο μέρος παύει να συμμετέχει στη συμφωνία από την ημερομηνία αυτή.  4. Ότι κάθε συμβαλλόμενο μέρος στη διεθνή συμφωνία του 1983 για τον καφέ, όπως έχει παραταθεί, το οποίο δεν έχει προβεί στις κοινοποιήσεις που προβλέπονται στις παραγράφους 2 και 3 του παρόντος ψηφίσματος, μπορεί να προσχωρήσει στη συμφωνία μέχρι τις 31  Μαρτίου 1994 ή μέχρι μεταγενέστερη ημερομηνία την οποία δύναται να ορίσει το Συμβούλιο, υπό τον όρο ότι, κατά την κατάθεση των εγγράφων προσχώρησης, το συμβαλλόμενο αυτό μέρος αναλαμβάνει να εκπληρώσει κάθε προηγούμενη υποχρέωση βάσει της συμφωνίας, με  αναδρομική ισχύ από την 1η Οκτωβρίου 1993.  5. Ότι, αν οι προϋποθέσεις εφαρμογής της διεθνούς συμφωνίας του 1983 για τον καφέ, όπως έχει παραταθεί επί ένα επιπλέον έτος, δεν έχουν πληρωθεί, σύμφωνα με τις διατάξεις των παραγράφων 2 και 3 του παρόντος ψηφίσματος, οι κυβερνήσεις που έχουν  κοινοποιήσει την αποδοχή τους ή την προσωρινή εφαρμογή αυτής της περαιτέρω παράτασης, συνέρχονται για να αποφασίσουν:  α) αν θα συνεχίσει να ισχύει μεταξύ τους η συμφωνία και, αν ναι, για να θέσουν τις προϋποθέσεις για τη συνεχή λειτουργία του οργανισμού ή β) αν θα προβούν σε διακανονισμό για τη διάλυση του οργανισμού, σύμφωνα με τις διατάξεις της παραγράφου 4 του άρθρου 68 της συμφωνίας.  6. Να ζητήσει από τον εκτελεστικό διευθυντή να διαβιβάσει το παρόν ψήφισμα στο Γενικό Γραμματέα των Ηνωμένων Εθνών.